Borgerforum
Store norske leksikon,Historie,Verdens historie og samtidshistorie,Europa,Tsjekkias historie,Tsjekkias samtidshistorie
Borgerforum var en tsjekkisk politisk bevegelse som ble dannet 19. november 1989. Dens mål var å sikre en fredelig overgang til demokrati etter det undertrykkende kommunistiske regimet.
Tilskyndelsen til å danne Borgerforum kom da det etter politiets brutale fremferd mot en stor demonstrasjon i Praha den 17. november, raskt ble klart at det var bruk for å samordne de mange utilfredse grupperingene: studenter, skuespillere, kunstnere, religiøse, ulike menneskerettighetsgrupper (f.eks. Charta 77) og flere andre. Den faktiske lederen av Borgerforum ble Václav Havel.Borgerforum hadde i begynnelsen ingen adgang til massemedia og var blant annet avhengig av at studenter spredte kjennskapet til bevegelsen på arbeidsplasser og rundt i Tsjekkoslovakia.Bevegelsen drev gjennom omveltningene kjent som Fløyelsrevolusjonen i november–desember 1989, som kulminerte med at kommunistpartiet oppga sitt maktmonopol og Václav Havel ble president.Ved det første frie valget i juni 1990 oppnådde Borgerforum flertall i nasjonalforsamlingen sammen med sin slovakiske søsterorganisasjon Offentlighet mot vold (Verejnost' proti násiliu). Fra Borgerforum utgikk etterhånden en rekke nye politiske bevegelser og partier. På sikt ble ODS – Demokratisk borgerparti (stiftet av daværende finansminister Václav Klaus i 1991) den mest innflytelsesrike gruppen av utbrytere fra Borgerforum. Les mer i Store norske leksikon Fløyelsrevolusjonen Tsjekkoslovakias historie Tsjekkias samtidshistorie Litteratur Suk, Jiří. 2009. Labyrintem revoluce. Aktéři, zápletky a křižovatky jedné politické krize (od listopadu 1989 do června 1990). Praha: Prostor.